USam Sibanda Kasekho
Umsakazi obe dumile uSammieboy obhubhele emzini wakhe eChitungwiza ukhangelelwe ukubekwa eZvishavane ngolweSithathu.
Umsakazi obedumile okwamagama uSam Sibanda akasekho. USibanda ubhubhe ngeSonto ekuseni emzini wakhe eUnit N eChitungwiza ngomkhuhlane weHypertension oweBP. USibanda ubikwa eke watshaywa yistroke ngomnyaka ka2004 eyamtshiya ingalo yakhe yesandla senxele singasasebenzi kakuhle. USammieboy njengoba wayesaziwa usebenzele umsakazo weZimbabwe Broadcasting Corporation kuRadio 2 kusukisela ngo1975 ngesikhathi sombuso wabamhlophe njalo ubikwa ube khona emsebenzini ngomgqibelo odluleyo esemoyeni ekhangelelwe ukuzasebenza khona ngeSonto kodwa umtshayeli oye ukuyamthatha wafica esebhubhile. Phakathi kweminyaka yonke le asebenzele iZBC ube ngumuntu osebenza labanye kuhle wafundisa inengi labasakazi abangena kuZBC ngemva kwakhe umsebenzi. USam obeseleminyaka engamatshumi ayisithupha yokuzalwa ubethanda ukujabulisa uzulu emoyeni kunhlelo zakhe lasebenza labo lapho engekho emoyeni. Udume ngohlelo lokuvusa abalaleli ku”Kwayedza/Kusile” lakwezinye. Abasebenze laye eZBC bathi imfa yakhe kayisikho kulahlekelwa kwemhuli yakoSibanda kuphela kodwa ilizwe lokhe laseZimbabwe. Utshiye umkakhe labantwana ababili kanye labazukulu. Isililo besisemzini wakhe eUnit N kodwa ngolweSibili isidumbu besikhangelelwe ukusiwa ekhaya lapho azalwa khona eZvishavane, ekhangelelwe ukubekwa ngolweSithathu. Sithi lala ngokuthula jaha elidala Sammieboy uyifezile eyakho indima….